ಕರ್ನಾಟಕ ವೈದ್ಯ ಪರಿಷತ್ ಚುನಾವಣೆ: ಮತದಾರರ ಪಟ್ಟಿಯಲ್ಲಿ ವೈದ್ಯರ ಹೆಸರೇ ಮಾಯ

ರಾಯಚೂರು: ಜಿಲ್ಲೆಯಲ್ಲಿ ನಡೆಯುತ್ತಿರುವ ವೈದ್ಯಕೀಯ ಪರಿಷತ್ ಚುನಾವಣೆಯಲ್ಲಿಯೂ ರಾಜಕೀಯ ಜೋರಾಗಿ ನಡದಿದೆ. ಕರ್ನಾಟಕ ವೈದ್ಯ ಪರಿಷತ್ ಚುನಾವಣೆಯಲ್ಲಿ ಅರ್ಧದಷ್ಟು ಮತಗಳು ನಾಪತ್ತೆಯಾಗಿವೆ. ಇದರಿಂದ ವೈದ್ಯರು ಆಕ್ರೋಶ ವ್ಯಕ್ತಪಡಿಸಿದ್ದಾರೆ. ಬೋಧಕ ಹಾಗು ಬೋಧಕೇತರ ವಿಭಾಗಕ್ಕೆ ನಡೆಯುತ್ತಿರುವ ಚುನಾವಣೆಯಲ್ಲಿ ಮತಗಳು ಮಾಯವಾಗಿವೆ.

ಬೋಧಕ ವಿಭಾಗದಲ್ಲಿ ಒಟ್ಟು 230 ಮತಗಳಿದ್ದು ಮತದಾರರ ಪಟ್ಟಿಯಲ್ಲಿ 143 ಮತಗಳು ಮಾತ್ರ ಇವೆ. ಬೋಧಕೇತರ ವಿಭಾಗದಲ್ಲಿ 930 ಮತಗಳಿದ್ದು ಅದರಲ್ಲಿ ಕೇವಲ 450 ಮತಗಳಿವೆ. ಇದರಿಂದ ಕುಪಿತರಾದ ವೈದ್ಯರು ತಮ್ಮ ಅನುಕೂಲಕ್ಕಾಗಿ ಕೆಲವರ ಮತಗಳನ್ನು ತೆಗೆದು ಹಾಕಲಾಗಿದೆ ಎಂದು ಆರೋಪಿಸಿ ನೋಡೆಲ್ ಅಧಿಕಾರಿಯೊಂದಿಗೆ ವಾಗ್ವಾದ ನಡೆಸಿದರು.

ವೈದ್ಯರೆಲ್ಲರಿಗೂ ಮತದಾನಕ್ಕೆ ಅವಕಾಶ ನೀಡಬೇಕು ಅಂತ ಆಗ್ರಹಿಸಿ ಮತದಾನ ಮಾಡುತ್ತಿದ್ದಾರೆ. ಸಂಜೆ 6 ಗಂಟೆಯವರೆಗೂ ಚುನಾವಣೆ ನಡೆಯುತ್ತಿದ್ದು, ಬೋಧಕ ವಿಭಾಗಕ್ಕೆ 3 ಜನ, ಬೋಧಕೇತರು 4 ಜನ ಸ್ಪರ್ಧಿಸಿದ್ದಾರೆ.

ರಾಯಚೂರಿನಲ್ಲಿ ರಿಮ್ಸ್ ಆಸ್ಪತ್ರೆಯಲ್ಲಿ ಮತದಾನ ನಡೆಯುತ್ತಿದ್ದು, ಇಂದು ಬೆಳಗ್ಗೆ 7 ಗಂಟೆಯಿಂದ ಮತದಾನ ಆರಂಭವಾಗಿದೆ. ಎರಡು ವಿಭಾಗದಲ್ಲಿ ವೈದ್ಯರು ಮತದಾನ ಮಾಡಬೇಕಿದೆ. ಚುನಾವಣೆಯಲ್ಲಿ ಕಲಬುರಗಿ ವಿಭಾಗದ ವೈದ್ಯರು ಸಹ ಮತ ಹಾಕಬಹುದಾಗಿದೆ.